[Foto’s] Twee dood, talle beseer na brug op snelweg valFoto: ER24 Twee mense is dood en minstens 15 beseer nadat ŉ tydelike brug by die Grayston-afrit op die M1-snelweg in Sandton ineengestort het. Chris Botha, woordvoerder van Netcare 911, het gesê volgens ooggetuies is talle mense in die proses vasgekeer. Volgens Botha is een mens op die toneel dood verklaar terwyl nog een intussen dood is en vyf mense kritieke beserings opgedoen het. Botha het gesê van die beseerdes is op die toneel behandel voordat hulle na nabygeleë hospitale vervoer is vir verdere mediese sorg. “Van die beseerde mense is steeds onder die puin vasgekeer en pogings is aan die gang om hulle te bevry.” Dit is intussen nog nie duidelik of die brug op enige motors geval het en of dit konstruksiewerkers is wat in die puin vasgekeer is nie. Die oorsaak van die ongeluk word ondersoek. Verkeer is intussen erg ontwrig nadat die snelweg in albei rigtings gesluit is.